SINGER แจ้งเลื่อนประชุมผถห.- เคาะปันผล 0.10 บ./หุ้น จ่าย 8 พ.ค.นี้
SINGER แจ้งเลื่อนประชุมผถห.- เคาะปันผล 0.10 บ./หุ้น จ่าย 8 พ.ค.นี้
15 เม.ย. 2563

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า เนื่องจากสถานการณ์การแพร่ระบาดของเชื้อไวรัสโคโรนา 2019 (COVID-19) ในปัจจุบันมีแนวโน้มการแพร่ระบาดอย่างรวดเร็ว มีจำนวนผู้ติดเชื้อเพิ่มขึ้นเป็นจำนวนมาก และรัฐบาลได้ออกประกาศสถานการณ์ฉุกเฉินในทุกเขตทั่วราชอาณาจักร ด้วยเหตุนี้ ที่ประชุมคณะกรรมการบริษัทฯ จึงมีมติอนุมัติเลื่อนการประชุมสามัญผู้ถือหุ้นประจำปี ครั้งที่ 53 ประจำปี 2563 (AGM) ออกไปโดยไม่มีกำหนด เพื่อเป็นการแสดงความรับผิดชอบต่อสังคมโดยรวม และปฏิบัติตามมาตรการและนโยบายของรัฐบาล
SINGER ในฐานะธุรกิจที่อยู่คู่คนไทยมากว่า 130 ปี คำนึงถึงความปลอดภัยของผู้ถือหุ้นและผู้ที่เกี่ยวข้องทุกฝ่าย และเพื่อปฏิบัติตามมาตรการภาครัฐบาลจึงให้ความร่วมมือในการงดจัดกิจกรรมที่มีลักษณะของการรวมกลุ่มคนเป็นจํานวนมาก ซึ่งมีความเสี่ยงที่จะทําให้การแพร่ระบาดเกิดขึ้นและกระจายสู่บุคคลทั่วไปโดยง่าย     ซึ่งที่ประชุมคณะกรรมการบริษัทฯ เมื่อวันที่ 9 เมษายน 2563 ได้พิจารณาอย่างรอบคอบถึงความเสี่ยงดังกล่าว จึงมีมติอนุมัติเลื่อนการประชุมสามัญผู้ถือหุ้นประจำปี ออกไปไม่มีกำหนด จากเดิมกำหนดจัดในวันที่  24 เมษายน 2563 รวมถึงยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี และวันกำหนดรายชื่อผู้ถือหุ้นที่มีสิทธิรับเงินปันผลที่ได้เคยแจ้งไว้ ทั้งนี้ การเลื่อนวันประชุมดังกล่าวจะไม่กระทบต่อการดําเนินงานของบริษัทฯ อย่างมีนัยสําคัญ
โดยคณะกรรมการบริษัทฯ อนุมัติการจัดสรรเงินกำไรจากผลประกอบการปี 2562 เพื่อจ่ายเงินปันผลระหว่างกาลในอัตราหุ้นละ 0.10 บาท รวมเป็นเงินปันผลจ่ายทั้งสิ้น 40,150,523.50 บาท โดยกำหนดวันรายชื่อผู้ถือหุ้นที่มีสิทธิรับเงินปันผลระหว่างกาลในวันที่ 24 เมษายน 2563 จากเดิมวันที่ 7 พฤษภาคม 2563 และกำหนดจ่ายเงินปันผลระหว่างกาลในวันที่ 8 พฤษภาคม 2563 จากเดิมวันที่ 22 พฤษภาคม 2563
สำหรับภาพรวมธุรกิจของ SINGER ในไตรมาส 1/2563  ที่ผ่านมานี้ ไม่ได้รับผลกระทบโดยตรงจากสถานการณ์การแพร่ระบาดของโควิด-19 เนื่องจากฐานลูกค้าของ SINGER อยู่ในต่างจังหวัด ร้านสาขาที่เปิดดำเนินการไม่ได้อยู่ในห้างสรรพสินค้า แต่กระจายตัวอยู่ในพื้นที่ต่างๆ ทั่วประเทศ โดยมีสาขาใหญ่และสาขาย่อยรวมกันกว่า 1,000 แห่ง ด้วยลักษณะการขายสินค้าในรูปแบบการขายตรงไปยังผู้ซื้อในแต่ละพื้นที่ จึงทำให้ยอดขายสินค้ายังอยู่ในเกณฑ์ที่ดี โดยเฉพาะ ยอดขายเครื่องปรับอากาศ และสินค้าอื่นๆ ที่ใช้ในหน้าร้อนได้รับการตอบรับและมียอดขายที่ดีขึ้นมากจากสภาพอากาศที่เข้าสู่ฤดูร้อนแล้วในช่วงที่ผ่านมา
เพื่อเคียงข้างคนไทยในทุกสถานการณ์ SINGER ยังปรับกลยุทธ์ เปิดรับสมัครตัวแทนขายเพิ่มอีก 10,000 ตำแหน่ง โดยเน้นกลุ่มผู้ได้รับผลกระทบจากวิกฤตในครั้งนี้ เพื่อเป็นโอกาสในการสร้างรายได้เพิ่ม ควบคู่การจัดแคมเปญส่งเสริมการขายอย่างต่อเนื่อง ใช้วิกฤตให้เป็นโอกาส นำทัพทีมขายซิงเกอร์ซึ่งมีอยู่ทั่วประเทศ ตอบสนองความต้องการลูกค้า ควบคู่การขยายพอร์ตสินเชื่อจำนำทะเบียนรถ “รถทำเงิน” โดยยังคงพิจารณาตามมาตรการการปล่อยสินเชื่ออย่างรัดกุมและมีคุณภาพ
ในแง่ของการช่วยเหลือสังคม SINGER ได้จัดโครงการ “เย็บหน้ากากอนามัยให้โรงพยาบาล” เพื่อจัดทำหน้ากากผ้าที่มีคุณสมบัติเทียบเท่าส่งตรงถึงมือแพทย์ โดยจัดทำแล้วเสร็จ กว่า 5,000 ชิ้น และได้นำส่งมอบให้แก่ โรงพยาบาลพระมงกุฎเกล้า โรงพยาบาลรามาธิบดี โรงพยาบาลจุฬาลงกรณ์ และโรงพยาบาลตำรวจ เรียบร้อยแล้ว อีกทั้ง กำลังดำเนินการจัดสรรให้กับสถานพยาบาลอื่นๆ อย่างเร่งด่วน หวังเป็นส่วนหนึ่งช่วยบรรเทาภาวะขาดแคลนเวชภัณฑ์ในปัจจุบัน และเพื่อเป็นขวัญกำลังใจให้กับทีมแพทย์ พยาบาล ตลอดจนบุคคลที่เกี่ยวข้องทุกส่วนงาน รับมือสถานการณ์การแพร่ระบาดของโควิด-19 ในครั้งนี้ได้